ROZHODNUTIE KOMISIE
z 20. marca 2009,
ktorým sa mení a dopĺňa rozhodnutie 2008/855/ES, pokiaľ ide o opatrenia na kontrolu zdravia zvierat v súvislosti s klasickým morom ošípaných v Nemecku
[oznámené pod číslom K(2009) 1668]
(Text s významom pre EHP)
(2009/254/ES)
KOMISIA EURÓPSKYCH SPOLOČENSTIEV,
so zreteľom na Zmluvu o založení Európskeho spoločenstva,
so zreteľom na smernicu Rady 89/662/EHS z 11. decembra 1989 o veterinárnych kontrolách v obchode vnútri Spoločenstva s cieľom dobudovania vnútorného trhu (1), a najmä na jej článok 9 ods. 4,
so zreteľom na smernicu Rady 90/425/EHS z 26. júna 1990 týkajúcu sa veterinárnych a zootechnických kontrol uplatňovaných v obchode vnútri Spoločenstva s určitými živými zvieratami a výrobkami s ohľadom na vytvorenie vnútorného trhu (2), a najmä na jej článok 10 ods. 4,
keďže:
(1)
V rozhodnutí Komisie 2008/855/ES z 3. novembra 2008 o opatreniach na kontrolu zdravia zvierat v súvislosti s klasickým morom ošípaných v určitých členských štátoch (3) sa stanovujú určité kontrolné opatrenia súvisiace s klasickým morom ošípaných v členských štátoch alebo v ich regiónoch, ktoré sú stanovené v prílohe k uvedenému rozhodnutiu.
(2)
Nemecko informovalo Komisiu o najnovšom vývoji uvedeného ochorenia u diviačej zveri v určitých oblastiach spolkových krajín Severné Porýnie-Vestfálsko a Porýnie-Falcko.
(3)
Z týchto informácií vyplýva, že klasický mor ošípaných u diviačej zveri bol v určitých oblastiach uvedených spolkových krajín eradikovaný. Oblasti, v ktorých sa situácia zlepšila, by sa preto mali vypustiť zo zoznamu uvedeného v prílohe k rozhodnutiu 2008/855/ES a opatrenia stanovené v uvedenom rozhodnutí by sa nemali naďalej uplatňovať.
(4)
V regióne na oboch stranách hranice medzi Severným Porýním-Vestfálskom a Porýním-Falckom, ktorý bol doposiaľ bez výskytu tejto nákazy, boli hlásené nové prípady klasického moru ošípaných u diviačej zveri. Tieto oblasti by sa preto mali pridať na zoznam uvedený v prílohe k rozhodnutiu 2008/855/ES a mali by sa uplatňovať opatrenia stanovené v uvedenom rozhodnutí.
(5)
V záujme transparentnosti právnych predpisov Spoločenstva by sa celá časť zoznamu uvedeného v prílohe k rozhodntiu 2008/855/ES, ktorá sa týka Nemecka, mala nahradiť textom prílohy k tomuto rozhodnutiu.
(6)
Rozhodnutie 2008/855/ES by sa preto malo zodpovedajúcim spôsobom zmeniť a doplniť.
(7)
Opatrenia ustanovené v tomto rozhodnutí sú v súlade so stanoviskom Stáleho výboru pre potravinový reťazec a zdravie zvierat,
PRIJALA TOTO ROZHODNUTIE:
Článok 1
Časť prílohy k rozhodnutiu 2008/855/ES, ktorá sa týka Nemecka, sa nahrádza textom prílohy k tomuto rozhodnutiu.
Článok 2
Toto rozhodnutie je určené členským štátom.
V Bruseli 20. marca 2009